Kiewiet en Erna wenspan by TransNamib - Sport - Republikein
Monday, August 19th, 07:39:17
Kiewiet en Erna wenspan by TransNamib
Die rolbalklub van TransNamib het laas naweek vir die 18de opeenvolgende jaar sy senior paretoernooi aangebied, met Glenbrynth as hoofborg.
Die toernooi is oop vir rolbalspelers van 50 jaar en ouer, wat in gemengde spanne ('n man en 'n vrou) moet inskryf.
Elke span het Saterdag vier wedstryde gespeel en Sondag twee. 'n Verandering vanjaar was dat die kragmetings vir die eerste ronde op lukrake wyse in 'n trekking bepaal is. Vir die daaropvolgende vyf rondes het die spanne volgens krag teen krag uitgespeel totdat die wenners in die finale ronde bepaal is.
Meer rolbalspelers het egter belang gestel om in te skryf as wat die organiseerders kon hanteer. Die beperkings van die TransNamib-baan is dat net 14 spanne geakkommodeer kon word.
Uiteindelik het sewe spelers van die kus deelgeneem, asook twintig van die hoofstad.
Die wenspan vir 2019 was Kiewiet Rust (TransNamib) saam met Erna Muller (Windhoek-rolbalklub). In die tweede plek was Avril Kotze (Rössmund) en haar seun, Desmond van der Smit (Windhoek-klub).
Die derde plek het aan Willie Esterhuizen en Caryl Andreas (beide TransNamib) behoort, terwyl verlede jaar se wenspan Horst Zimny en Renette de Kock (beide Windhoek-klub) met die vierde posisie tevrede moes wees.
Agter die skerms het TransNamib se reëlingskomitee vir 'n genotvolle toernooi gesorg. Met tye is puik rolbal gespeel en op ander tye was dit nie so wonderlik nie, maar in die aangename warm weer, met heerlike kos, kameraderie en sportmangees het deelnemers die dag ten volle geniet.